stanford-oval/wikipedia huggingface dataset:
אהוד בנאי
ביוגרפיה

בנאי נולד בירושלים למרים ויעקב בנאי, שחקן ממשפחת בנאי, שרבים מהם זכו לפרסום בתחומי התרבות והבידור. בילדותו עברה משפחתו לשכונת רמת יצחק ברמת גן, והוא למד בבית הספר כצנלסון ולאחר מכן בתיכון קלעי בגבעתיים. בשנת 1962, כשהוא בן 8, שיחק ילד בדואי בסרט "סיניה", לצידם של דינה דורון (בתפקיד אימו) ושמעון ישראלי (בתפקיד איש צבא). כנער צעיר למד לנגן בצ'לו. היה חניך בקן בורוכוב של הנוער העובד והלומד. את שירותו הצבאי עשה בנח"ל, במסגרתו שהה בשל"ת בקיבוץ ניר אליהו, תקופה שהשפיעה עליו רבות. במהלכה איבד את חברו הטוב מגרעין הנח"ל, בני ברק. בתקופת שרותו הצבאי החל לנגן בגיטרה. תקופה זו מאוזכרת בספריו ובשיריו של בנאי.
ב-1974 לאחר שחרורו, בנאי נסע לטיול של שנה וחצי באירופה. כשהגיע ללונדון נגמר לו הכסף, וזה הביא אותו לנגן בתחנות הרכבת התחתית של לונדון. באותה התקופה בלונדון צפה בהופעותיהם של הזמרים סנדי דני וניק דרייק. לאחר שחזר לארץ התגורר בראש פינה ועבד כפועל בניין. בעקבות לחץ של משפחתו, חזר להתגורר בסמוך להוריו בגבעתיים ועבד בעבודות מזדמנות. הופעתו הראשונה על הבמה הייתה בתור גיטריסט אילם במחזה "כמו ציפורים" אותו הפיק דודו יוסי. במהלך החזרות אמו נפטרה, והכיר את אשתו ששימשה אז רקדנית במחזה, עמה התחתן כחמישה חודשים אחרי שאמו נפטרה.
קריירה מוזיקלית > זה המקום – תוכנית רדיו של אהוד בנאי

בספטמבר 2012 החל בנאי להגיש תוכנית שבועית בתחנת הרדיו גלי צה"ל בשם "זה המקום", בעלת שם זהה לשם ספרו אשר יצא לאור קודם לכן באותה שנה. בנאי הוא גם העורך של התוכנית ובוחר את המוזיקה אשר תשודר, בחלקה מהתקליטייה האישית שלו. בכל תוכנית עוסק בנאי בנושא אחד, ומשלב בתוכנית שירים וסיפורים בנושא זה.
קריירה מוזיקלית > הרכב ג'יש

בשנת 1987, בעת ביקור בראש פינה אצל דרורה חבקין, פגש בנאי לראשונה את המוזיקאים ג'ורג' סמעאן וסאלם דארוויש, אשר ניגנו יחד עמה, והם העבירו לילות בסשנים מוזיקליים. בהמשך, הזמינם בנאי להשתתף במופע הבכורה של "אהוד בנאי והפליטים" בבית דני בשכונת התקווה. החיבור ביניהם הוביל לסיבוב הופעות משותף בארצות הברית. בשנת 2003 הפיק בנאי יחד עם עובד אפרת את האלבום "הלה" של ג'ורג' וסאלם. בשנת 2009 הוקם ההרכב ג'יש, אשר כולל את ג'ורג' סמעאן (עוד, כנור ושירה), סאלם דרוויש (כלי הקשה ושירה), גיל סמטנה (גיטרה בס והפקה מוזיקלית) ואהוד בנאי (גיטרות, מפוחית ושירה). המוזיקה שבנאי מנגן עם ההרכב מאופיינת בצלילים ערביים והותירה חותמה במגוון משיריו כדוגמת "ניצוץ האהבה", "האביב בפתח", "גבולות", "טיפ טיפה" ועוד. מאז המשיכה הלהקה בהופעותיה.
קריירה מוזיקלית > פרס אקו"ם על מפעל חיים

בשנת 2018, קיבל "פרס מפעל חיים ליוצר" על שמו של אהוד מנור. מדברי השופטים בוועדת הפרס: "היכולת המופלאה לספר סיפור בשיר, ולמלא אותו בצבעים וגוונים מכל קשת המוזיקה בישראל הופכת את אהוד בנאי לאחד החשובים והמרתקים מבין היוצרים הישראלים".
מאפיינים

במוזיקה של בנאי ניכרות השפעות של רוק ובלוז משנות השישים, וגם השפעות ממקורות עתיקים יותר, כמו מוזיקה הודית וערבית. לדבריו זו גם המוזיקה שהוא עצמו שומע. במילות שיריו ובספרים שכתב ניכרת התבוננות בזולת, הוא פחות מכונס בעצמו ופחות שר על האהבה והפרידות שלו, ויותר על תופעות שנתקל בהן, על תהליכים חברתיים, על המדינה ועברה, על עצב וגעגוע. ברבים משיריו נוהג בנאי להדגיש את הקשר שלו לנושאים יהודיים.
מהשפעותיו ניתן למנות את בוב דילן, לאונרד כהן, קט סטיבנס, פנחס שדה, מארק נופלר, ניל יאנג, ג'טרו טאל, אלן גינסברג, ג'ק קרואק, פיירפורט קונבנשן, ניק דרייק, מייקל צ'פמן (איתו הוציא אלבום משותף בשנת 2017), מאיר אריאל וכן גם מוזיקה מן המזרח.
בהופעות מופיע כמעט תמיד על גיטרה חשמלית, הוא מנגן גם על מפוחית לעיתים ועל גיטרה אקוסטית. הוא מוקיר את קטעי הסולו-גיטרה בהופעות, ואף התבטא בבדיחות בראיון שאצלו כל השירה וההפקה הם רק תירוץ כדי לעשות את הסולו-גיטרה.
בנאי שיתף פעולה במופעים ובהופעות עם אמנים רבים, ביניהם משינה, ברי סחרוף, רמי פורטיס, דודי לוי, ארקדי דוכין, יהודית רביץ, כנסיית השכל, מאיר בנאי, יוסי אלפנט, מיכה שטרית, גידי גוב, יזהר אשדות, שלום חנוך, שולי רנד, משה לוי, עמיר לב, רונה קינן וקלקסיקו.
חייו האישיים

בנאי היה במהלך רוב הקריירה המוזיקלית שלו שומר מסורת, ובתחילת שנות האלפיים חזר בתשובה בעקבות אחיו הבכור אליהו.
בנאי נשוי לאודליה, ולהם שלוש בנות. הוא משמש כגבאי בבית הכנסת האשכנזי "אוהל יוסף" בשכונת קריית בורוכוב ברמת גן.
דיסקוגרפיה > אלבומים

אהוד בנאי והפליטים (1987) (אלבום פלטינה)
תחת שיח היסמין (במשותף עם יעקב בנאי) (1989) - שירים בהשראת סיפורי עם פרסיים
קרוב (1989) (אלבום פלטינה)
השלישי (1992)
עוד מעט (1996) (אלבום פלטינה)
טיפ טיפה (1998)
ענה לי (2004)
שיר חדש (2008) (אלבום זהב) - שירים מהמקורות
רסיסי לילה (2011) (אלבום זהב)
באופק אחר (2012) - עיבודים חדשים (אלבום זהב)
אש קטנה (2015) - אינסטרומנטלי
היא הופיעה כמו הרוח (2017) - אלבום אולפן משותף עם ברי סחרוף המכיל שירים מלאדינו
EB=MC² ‏(2017) - אלבום אולפן משותף עם המוזיקאי האנגלי מייקל צ'פמן
הולך ומתקרב (2020)
דיסקוגרפיה > אלבומי הופעה

ממשיך לנסוע (2006)
דיסקוגרפיה > אוספים

טיפ טיפה (1998)
דיסקוגרפיה > EP

אור וזמן (2021) - יחד עם המשורר יונתן ברג
דיסקוגרפיה > פסקולים

"חולה אהבה משיכון גימל" - פרס אופיר לשנת 1995, המוזיקה המקורית הטובה ביותר
"מסעות ג'יימס בארץ הקודש" (בשיתוף גיל סמטנה ונועם הלוי) - פרס אופיר לשנת 2003, המוזיקה המקורית הטובה ביותר
"ל"ג בעומר" של שרון עמרני (סרט קצר)
"שרון עמרני, זכרו את השם", סרטו של יאיר רווה (סרט תיעודי)
"השומרוני הבודד", סרטו של תומר הימן (סרט תיעודי)
״אח שלי גיבור", סרטו של יונתן ניר (סרט תיעודי)
ספרים

זוכר כמעט הכול (2001)
זה המקום (2012)
ספר הבצלים הירוקים (2024).
שמעון הורוביץ

| --- | --- |
אין תמונה חופשית
 לידה:  7 בינואר 1820 כ' בטבת ה'תק"ף האימפריה הרוסית שקוד, האימפריה הרוסית
 פטירה:  6 במרץ 1900 (בגיל 80) ה' באדר ב' ה'תר"ס הקיסרות הגרמנית לייפציג, הקיסרות הגרמנית
 כינוי:  החכם מלייפציג 
 תקופת הפעילות:  ? – 6 במרץ 1900 
 
רבי שמעון בן שאול הלוי איש הורוביץ (כ' בטבת ה'תק"ף, 7 בינואר 1820 - ה' באדר ב' ה'תר"ס, 6 במרץ 1900) היה מו"ץ בעיר לייפציג וכותב ספרות תורנית.
ביוגרפיה

נולד ב-7 בינואר 1820 (כ' בטבת ה'תק"ף) בשקוד שבליטא. כשנישא עבר לעיר זאגר חדש שם יסד ישיבה ועסק במסחר. בתקופה ההיא חיבר הערות לספר הפלאה שבערכין (נדפס בוינא 1859). 
בהמשך עבר לכהן כמו"ץ בלייפציג.
בשנת תרל"א (1871) הוציא לאור בלייפציג את החוברת "מהלמות לגו כסילים" נגד אספת המתקנים השנייה באאוגסבורג בראשותם של אברהם גייגר ויוסף אויב.
בשנת תרל"ה נדפסו הערותיו לתלמוד ירושלמי מסכת ברכות. ובשנת תרל"ט י"ל בוארשא ספר תניא רבתי עם ביאוריו. בשנת 1893 יצא לאור בברלין מחזור ויטרי עם הערות ומבוא שנכתב.
נפטר בלייפציג ב-6 במרץ 1900 (ה' באדר ב' ה'תר"ס).
חיבוריו

תניא רבתי עם ביאור מהרש"ה, כולל מבוא, ורשה תרל"ט, באתר היברובוקס
הורביץ, שמעון בן שאול, מפתח מבוא למחזור ויטרי, ברלין תרנו, באתר היברובוקס
הורוויץ, שמעון בן שאול הלוי, מהלמות לגו כסילים, ליפציג תרל"א, באתר אוצר החכמה
לקריאה נוספת

ספר זיכרון - מערכת האסיף, ווארשא תרמ"ט, עמ' 33 (באתר אוצר החכמה)
Der Gemeindebote Allgemeine Zeitung des Judenthums, 64, 1900, Nr. 11
החכם מלייפציג : הרב שמעון הלוי הורוויץ שהוציא את המחזור ויטרי, הפלאה שבערכין על הערוך ועוד : חייו וכתביו / he-Ḥakham mi-Laiptsig. Author : מאת עזרא שרשבסקי. ; Esra Shereshevsky   Publisher:  ר. מס,Yerushalayim : R. Mas, 1993.
The sage of Leipzig; Rabbi Simon Hurwitz, editor of the Mahzor Vitri, Hafla'ah Sheb`arakhin and Responsa: His life and his writings
הערות שוליים

1 2 3  הספרייה הלאומית
↑  Rabbi Tovia Preschel, (The Sage of Leipzig (Rabbi Simon Hurwitz, http://www.toviapreschel.com/the-sage-of-leipzig-rabbi-simon-hurwitz/, ‏The Jewish Press, Friday, January 14, 21, 28, 1994 (באנגלית)
| --- | --- |
בקרת זהויות :  NLI: 987007262846805171  GND: 119258978  LCCN: n94026354  VIAF: 83144928705854440956   WorldCat (עם VIAF): 83144928705854440956
רגאליצרטופס

| רגאליצרטופס |
| --- | --- |
  איור ראש של רגאליצרטופס
תקופה
קרטיקון עליון, 68.5–67.5 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
על־סדרה:: דינוזאוריה
סדרה:: בעלי אגן דמוי עוף
תת־סדרה:: צרטופסיה
משפחה:: צרטופסיים
סוג:: רגאליצרטופס
מינים
 Regaliceratops peterhewsi
שם מדעי
 Regaliceratops ‏בראון והנדרסון, 2015

רגאליצרטופס (שם מדעי: Regaliceratops) הוא סוג של דינוזאור ממשפחת הצרטופסיים - הדינוזאורים בעלי הקרניים.
מאפיינים

הרגאליצרטופס חי באמריקה הצפונית בקרטיקון העליון בגיל המאסטריכט, כ-68 מיליון שנה לפני זמננו. שרידיו נתגלו באלברטה, קנדה ב-2005 והוא תואר ב-2015. פירוש שמו הוא "פנים בעלי קרניים מלכותיות", כאשר Regal פירושו מלכותי ו-Ceratops פנים בעלי קרניים, והוא נקרא כך בשל הזיזים הרחבים הבולטים מהעטרה שלו ויוצרים לה מראה דמוי כתר. ההולוטיפ (כלומר: המאובן שלפיו הוגדר הטקסון) זכה לכינוי "הלבוי" (באנגלית: Hellboy, הילד מהגהנום) על שם דמות הקומיקס הלבוי, וזה ניתן לו בגלל מראהו ובגלל הקושי לחלצו ממעטפת האבן שבתוכה התאבן.
כמו יתר הצרטופסיים הוא היה דינוזאור צמחוני הולך על ארבע. המיוחד בו הוא עיטורי הגולגולת שלו שהיו דומים יותר לאלה של הצנטרוזאוריים. קרן האף שלו הייתה יחסית גדולה, עבה ומוצקה ואילו קרני הגבה שלו היו קצרות יחסית. מהעטרה שלו בלטו בליטות דמויות עלים גבוהות וחדות (קצרות מהזיזים של הסטירקוזאורוס והדיאבלוצרטופס, אך ארוכות מהבליטות של הכסמוזאורוס והטריצרטופס), שהישוו לה מראה של כתר. אורכו היה 5 מטר ומשקלו כ-1.5 טון (1,500 ק"ג).
אף שהיה שייך לתת-משפחת הכסמוזאורים (שכללו בין השאר את הכסמוזאורוס, הפנטצרטופס והטריצרטופס) בשל אבולוציה מתכנסת במראה קרניו הוא דמה יותר לבני משפחת הצנטרוזאורים. בראון והנדרסון מיקמו אותו בשבט Triceratopsini הכולל את הצרטופסיים הגדולים והמתקדמים ביותר בהם אאוטריצרטופס, אוחוצרטופס וטריצרטופס עצמו.
גלריה

גולגולת של רגאליצרטופס
איור של רגאליצרטופס לצד היפקרוזאורוסים ולפטוצרטופסים
אילון מאסק

אִילוֹן ריב מאסק (באנגלית: Elon Reeve Musk; נולד ב-28 ביוני 1971) הוא איש עסקים, יזם, משקיע, משפיען ועובד ציבור אמריקאי-קנדי יליד דרום אפריקה.
מאסק הוא המייסד, המנהל הכללי, מנהל הטכנולוגיות הראשי והמעצב הראשי של חברת SpaceX; המנהל הכללי וארכיטקט המוצר של חברת טסלה; הבעלים של תאגיד אקס; המייסד של The Boring Company; שותף בהקמת החברות ניוראלינק, PayPal ו־OpenAI. ב-20 בינואר 2025 מונה יחד עם ויווק רמאסוואמי לראשות המחלקה ליעילות הממשל על ידי נשיא ארצות הברית, דונלד טראמפ.
בינואר 2021 הפך לאיש העשיר בעולם, עם הון שהוערך בכ־200 מיליארד דולר. בנובמבר 2024, הונו הוערך על ידי "פורבס" בכ־334 מיליארד דולר. בדצמבר 2024 הונו הוערך בכ-440 מיליארד דולר לפי מדד העשירים של בלומברג, והיה לאדם הראשון בהיסטוריה שהגיע להון זה.
בשנת 2018 הוענק לו תואר עמית החברה המלכותית בבריטניה והוא דורג במקום ה־25 ברשימת האנשים החזקים בעולם לפי "פורבס".
ב־2022 רכש את הרשת החברתית המקוונת טוויטר (ושינה את שמה ל-X).
מאסק, על פי אבחון עצמי, הוא בעל תסמונת אספרגר (אוטיזם בתפקוד גבוה). מאסק אב ל־14 ילדים מ-4 נשים.
ראשית חייו

אילון מאסק נולד וגדל בפרטוריה שבדרום אפריקה למשפחה נוצרית ממוצא אירופאי. אביו, ארול גרהם מאסק, מהנדס אלקטרומכניקה, טייס, ימאי, יועץ ויזם נכסים יליד דרום אפריקה. אמו, מיי הלדמן מאסק, דיאטנית ודוגמנית ילידת קנדה. למאסק אח צעיר בשם קימבל (יליד 1972) היה שותפו העסקי בתחילת דרכו ואחות צעירה בשם טוסקה (ילידת 1974) קולנוענית שמנהלת את חברת שירותי הסטרימינג Passionflix.
ב־1980 הוריו התגרשו. כשנתיים לאחר גירושיהם בחר מאסק להתגורר בעיקר עם אביו בדרום אפריקה בפרברי פרטוריה, מאחר שאחיו בחרו לגור עם אמם, החלטה שעליה הביע מאוחר יותר חרטה. מאסק תיאר את אביו כ"אדם נורא [...] כמעט כל דבר רע שאפשר להעלות על הדעת – הוא עשה".
בילדותו היה מאסק קורא נלהב, ובגיל 10 החל להתעניין במחשוב. הוא למד לתכנת באופן עצמאי ובגיל 12 מכר משחק מחשב שיצר בשם "Blastar" למגזין PC and Office Technology בכ־500 דולר. מאסק ציין שמספרי סדרת המוסד למד שצריך "לנסות לבחור בפעולות שיכולות להאריך את הציוויליזציה, למזער את הסיכויים לעידן אפל ולקצר עידן שכזה אם מתרחש".
כילד נשלח על ידי אביו לגן יהודי שהתנהל בעברית ולאחר מכן למד בבית ספר יסודי פרטי ווטרקלוף בפרטוריה והמשיך לבית ספר תיכון ציבורי נוצרי בריאנסטון. את לימודי התיכון סיים מאסק בבית ספר לא מסובסד לבנים בלבד בפרטוריה (Pretoria Boys High School) שנודע גם בשם "התיכון לבנים"(אנ'). מתוך אמונה ש"באמריקה אפשר לעשות דברים גדולים, יותר מכל מדינה אחרת בעולם" היה מאסק נחוש לעבור לארצות הברית חרף רצונו של אביו שימשיך את לימודיו בקולג' בפרטוריה. ביוני 1989, כאשר היה מאסק בן 17, עבר לקנדה במטרה להגיע משם לארצות הברית, בניגוד לרצונו של אביו.
ראשית חייו > השכלה

לפני המעבר לקנדה, למד מאסק באוניברסיטת פרטוריה במשך חמישה חודשים. לאחר שהגיע לקנדה בשנת 1989 החל ללמוד באוניברסיטת קווינ'ס, וכך נמנע משירות חובה בצבא הדרום-אפריקאי במולדתו.
בשנת 1992 עזב את קנדה והחל ללמוד כלכלה ופיזיקה באוניברסיטת פנסילבניה. הוא סיים את לימודיו בשנת 1997, עם תואר ראשון (BA) בכלכלה מבית הספר וורטון ותואר ראשון (BS) בפיזיקה מהקולג' לאמנויות ולמדעים.
בקיץ 1994 עבר מאסק שתי התמחויות בעמק הסיליקון, אחת בסטארט אפ לאחסון אנרגיה בשם Pinnacle Research Institute, שחקר אולטרה־קבלים אלקטרוליטיים לאחסון אנרגיה, והשנייה בפאלו אלטו בסטארט אפ Rocket Science Games. ברוס ליק, שהיה המהנדס הראשי של QuickTime של אפל והעסיק את מאסק אמר עליו ש"הייתה לו אנרגיה ללא גבולות. בתקופה ההיא לילדים לא היה ידע לגבי חומרה או איך דברים עובדים, אבל לו היה רקע והוא לא פחד ללכת ולנסות להבין דברים".
בשנת 1995 התקבל מאסק לתוכנית תואר שני בפיזיקה אנרגטית והנדסת חומרים באוניברסיטת סטנפורד שבקליפורניה. בסופו של דבר הוא נשר מסטנפורד לאחר יומיים והחליט במקום זאת להקים סטארט אפ בתחום האינטרנט. עזיבת התואר גרמה לכך שמאסק היה שוהה בלתי חוקי בארצות הברית. מצב זה הוסדר רק לאחר כשנה.
עסקים > Zip2

בשנת 1995, לאחר שפרש מלימודי התואר השני באוניברסיטת סטנפורד, הקים מאסק יחד עם אחיו קימבל ועם גרג קורי את חברת Zip2 (אנ'). את הכסף להקמה גייסו מקבוצה קטנה של אנג'לים בעמק הסיליקון. הם שכרו משרד קטן בפאלו אלטו, ופיתחו ושיווקו מדריך עירוני אינטרנטי עבור ארגוני חדשות. לדברי מאסק, לפני הצלחת החברה לא היה באפשרותו לשכור דירה, והוא ישן במשרד של החברה. החברה גם לא יכלה לרכוש יותר ממחשב אחד והדבר השפיע על פעילותה. לדברי מאסק: "האתר היה פעיל במהלך היום, ואני תכנתתי אותו בלילה, שבעה ימים בשבוע, כל הזמן".
בפברואר 1999 רכשה קומפאק את Zip2 תמורת 307 מיליון דולר, במטרה למזג אותה עם AltaVista שהייתה בבעלותה. מאסק, שהחזיק ב־7% מהחברה, הרוויח 22 מיליון דולר מהעסקה.
עסקים > PayPal

במרץ 1999 השתמש מאסק ברווחיו ממכירת Zip2 והקים את שירות הפיננסים המקוון X.com שהתמזג כעבור שנה עם חברת Confinity. לאחר המיזוג עסקה החברה בתשלומים באמצעות דואר אלקטרוני תחת הדומיין PayPal. מאסק כיהן כמנכ"ל החברה עד להדחתו באוקטובר 2000. בפברואר 2001 הוחלט לשנות את שם החברה ל-PayPal ובאוקטובר 2002 היא נרכשה על ידי eBay תמורת מיליארד וחצי דולר. מאסק היה בעל המניות מרכזי בחברה במועד רכישתה, כ־11.7%.
בשנת 2017 רכש מאסק את הדומיין X.com מ־PayPal בטענה כי לדומיין ערך רגשי עבורו.
עסקים > SpaceX

ביוני 2002 הקים מאסק את חברת SpaceX, או בשמה המלא: Space Exploration Technologies Corporation, ומכהן מאז כמנכ"ל וכמנהל טכנולוגי. החברה מפתחת טילי חלל, לווייניים וחלליות. החברה שמה לה למטרה להגיע לכוכב הלכת מאדים.
מוצריה כוללים את המשגרים פאלקון 1, פאלקון 9, ופאלקון כבד. עוד פיתחה החברה את חללית המטען דרגון 1.0 ואת אחותה המאוישת דרגון 2.0, והיא מפתחת את הטיל סטארשיפ, בעל משגר שבנוי לשימוש חוזר.
עסקים > SpaceX > Starlink

חברת סטארלינק היא חברה-בת של ספייס X. החברה מספקת שירותי אינטרנט בכל מקום בעולם, באמצעות לווייני התקשורת שלה הסובבים בחלל את כדור הארץ.
עסקים > סולאר סיטי

מאסק הוא בעל המניות הראשי ויושב הראש בחברת סולאר סיטי העוסקת בעיקר בהתקנת לוחות סולאריים ובפיתוח אנרגיה סולארית.
עסקים > ניוראלינק

בשנת 2016 יסד מאסק יחד עם שותפים נוספים חברת הזנק בתחום הנוירוטכנולוגיה בשם ניוראלינק שמטרתה לאפשר ממשק בין המוח האנושי לבינה מלאכותית. החברה מפתחת שתל מוחי שמטרתו לעזור לאדם להשתלב עם תוכנה ועם ההתקדמות בתחום הבינה המלאכותית, ובין היתר לשפר את הזיכרון ולאפשר תקשורת ישירה בין המוח לבין מכשירים אלקטרוניים.
בהדגמה שביצעה החברה באוגוסט 2020 תיאר מאסק את אחד ממכשיריה הראשונים כ־"Fitbit בתוך הגולגולת", שעתיד לאפשר ריפוי של שיתוק, חירשות, עיוורון וליקויים אחרים.מדעני מוח רבים ביקרו את טענתו, ובמגזין MIT Technology Review תוארו הצהרות החברה כ"ספקולטיביות ביותר".
ב-2023 החברה הכריזה כי קיבלה את אישור ה-FDA להתחלת הניסוי בהשתלת שבבים בבני אדם, אך ה-FDA הציב מספר תנאים מקדימים לתחילת הניסויים: טיפול בבעיות בסוללת השבבים, מניעת אפשרות של נדידת חוטי השתל בתוך המוח, ואפשרות לחילוץ בטוח של השבב מבלי לפגוע ברקמת המוח.
עסקים > The Boring Company

ב־17 בדצמבר 2016, בעודו תקוע בפקק תנועה, כתב מאסק בטוויטר: "אני הולך לבנות מכונה לקדיחת מנהרות ופשוט להתחיל לחפור". מאסק הודיע גם כי החברה שתבצע את הפעילות תקרא "The Boring Company", וכחודש מאוחר יותר, בינואר 2017, פרסם כי החפירות יחלו "בעוד כחודש". באותו החודש החלו דיונים עם גופים רגולטוריים בלוס אנג'לס כדי לאשר את פעילות החברה. בפברואר 2017 החלה החברה בחפירת "מנהרת ניסיון" ברוחב 9.1 מטרים, באורך 15 מטרים ובעומק 4.6 מטרים, בשטח משרדי SpaceX בלוס אנג'לס, מאחר שהבנייה שם לא דרשה אישורים.
בתחילת שנת 2020 הסתיימה בניית מנהרה מתחת למרכז הכנסים בלוס אנג'לס, ובהמשך השנה מועצת העיר אישרה את הרחבת המנהרה לרשת עירונית.
עסקים > X (טוויטר)

ב־4 באפריל 2022 הודיע מאסק שרכש 9.2% ממניות טוויטר, מה שהפך אותו לבעל המניות הפרטי הגדול בחברה. מספר ימים לאחר מכן מאסק הציע לקנות את החברה כולה ב־42 מיליארד דולר, ואמר שאם טוויטר תהיה בידיו, ישנה את חוקיה ויהפוך אותה ל"מרחב אישי וידידותי, שבו לכל אחד יש חופש דעה", וישנה את עונשי החברה למשתמשים העוברים על כלליה, מהעונש הנוכחי (השעיה לצמיתות), ל"פסק זמן". מנכ"ל החברה באותה תקופה, פראג אגרוואל, נמנע מלהיענות להצעה. לבסוף, ב־25 באפריל 2022, קיבלה הנהלת טוויטר את הצעת הרכש של מאסק בסכום של 54.20 דולר תמורת כל מניה (44 מיליארד דולר בסך הכול), ובסוף התהליך צפויה החברה להפוך לפרטית.
ב־13 במאי 2022 צייץ מאסק שהעסקה "בהקפאה" ושהוא מעוניין במידע נוסף לגבי השימוש בטוויטר, אף שהוא "עדיין מחויב" לרכישה. טוויטר טענה בתגובה שהעסקה מחייבת משפטית מרגע שנחתמה, ושאין בכוונתה לפתוח במשא ומתן מחודש.
ב־27 באוקטובר 2022 השלים מאסק את רכישת חברת "טוויטר" (כיום נקראת: הרשת החברתית "X"). מיד לאחר הרכישה פיטר מאסק את המנכ"ל, את מנהל הכספים, ואת האחראית על ענייני משפט ומדיניות בחברה. מספר שבועות לאחר הרכישה, החזיר מאסק את חשבונו של דונלד טראמפ לפעילות, לאחר שנחסם על ידי ההנהלה הקודמת לפיה החשבון הושעה "בשל סכנה להמשך הסתה לאלימות".
בחודשים לאחר שקנה מאסק את החברה, כמות השיח האנטישמי בפלטפורמה יותר מהוכפלה. כמו כן, מאסק הפעיל מחדש חשבונות של גזענים ואנטישמים שנחסמו בעבר לאחר שהפיצו תוכן גזעני ואנטישמי.
עסקים > הייפרלופ

באוגוסט 2013 הציג מאסק בליווי צוות מהנדסים מהחברות SpaceX וטסלה מוטורס מודל תחבורתי תאורטי של קפסולות נוסעים המוּנָעות על ידי לחץ אוויר בצינור לחץ נמוך, וכיצד ניתן ליישמו ולבנותו בתוואי שבין סן פרנסיסקו ללוס אנג'לס. המודל מציג כיצד ניתן לשנע אנשים וסחורות בפרק זמן של כ־35 דקות בין הערים.
מאסק אמר שאין באפשרותו לנהל את חברת הייפרלופ בעצמו, אך בכל שנה הוא עורך תחרות בקרב סטודנטים לבחינת דגמי הייפרלופ בצינור וואקום שבמתחם SpaceX.
עסקים > OpenAI

בדצמבר 2015 הכריז מאסק על הקמת ארגון OpenAI, ארגון ללא מטרות רווח העוסק במחקר בינה מלאכותית. הארגון שואף לפיתוח בינה מלאכותית חזקה באופן בטוח ומועיל לאנושות. על ידי הנגשת בינה מלאכותית, מנסה החברה "לנטרל תאגידים גדולים שעלולים להשיג יותר מדי כוח על ידי בעלות על מערכות המוקדשות לרווחים, כמו גם ממשלות שעלולות להשתמש בבינה מלאכותית כדי להשיג כוח ואף לדכא את אזרחיהן". בשנת 2018 עזב מאסק את הארגון כדי למנוע קונפליקטים עתידיים עם תפקידו כמנכ"ל חברת טסלה, בעוד טסלה הגדילה את מעורבותה בתחום על ידי פיתוח מערכות נהיגה אוטומטיות.
במרץ 2023, חתם מאסק, לצד אנשי מפתח נוספים בתעשיית הטכנולוגיה העולמית, על מכתב פתוח שקרא לעצור את המשך פיתוח הבינה המלאכותית ללא רגולציה והשגחה נאותה, זאת עקב הסיכונים הרבים הטמונים בטכנולוגיה זאת. במכתב הפתוח הועלתה הדרישה להקפיא את המשך הפיתוח לתקופה של כ־6 חודשים לפחות.
עסקים > xAI

ביולי 2023 הקים מאסק חברה חדשה בשם "xAI". החברה עוסקת בפיתוח בינה מלאכותית. על פי הדיווחים, החברה שכרה מהנדסים מגוגל ו-OpenAI. החברה, המאוגדת בנבדה, רכשה 10,000 יחידות של מעבדים גרפיים לצורך החישובים הנדרשים לפיתוח יכולות בינה מלאכותית. לפי הדיווחים, מאסק השיג גיוס ראשוני ממשקיעים ב-SpaceX ובטסלה. בינואר 2024 דווח כי מאסק מגייס כמילארד דולר לפי שווי חברה של 15–20 מיליארד דולר.
השקפות עולם ועמדותיו הפוליטיות

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
השקפות עולם ועמדותיו הפוליטיות > אנטישמיות ויחס לשואה

במספר הזדמניות התבטא בצורה שנתפסה כתמיכה בתוכן אנטישמי, במקרה אחד הצדיע בתנועה שנתפסה כמועל יד. כשהשתתף בכנס של מפלגת אלטרנטיבה לגרמניה אמר כי הגיע הזמן להניח לאשמה על מעשיה של גרמניה במלחמת העולם השנייה ולהביט לעתיד בהתלהבות. הבית הלבן, ארגונים יהודיים וארגונים שעוסקים בזכר השואה גינו התבטאויות ומעשים אלו בחריפות, וחלקם נקטו צעדים כנגד עסקיו של מאסק. גם חברות גדולות פעלו נגד מאסק בשל מעשים אלו. מאסק שיתף פוסט שטען כי "סטאלין, היטלר ומאו לא רצחו מיליוני אנשים, עובדי המגזר הציבורי שלהם עשו זאת", הליגה נגד השמצה כינתה את הפרסום "מטריד באופן עמוק וחסר אחריות".
השקפות עולם ועמדותיו הפוליטיות > הסכסוך הישראלי-פלסטיני (2023–2024)

אילון מאסק הביע תמיכה בישראל והבנה לפלישתה לעזה במסגרת מלחמת חרבות ברזל, תוך ביקורת חריפה על חמאס. עם זאת, הוא גם תמך בסיוע הומניטרי לעזה על ידי סיפוק אינטרנט לוויני באמצעות סטארלינק לארגוני סיוע.
השקפות עולם ועמדותיו הפוליטיות > תמיכה בדונלד טראמפ

במהלך הבחירות לנשיאות ארצות הברית בשנת 2024, תמך מאסק בדונלד טראמפ והשתתף בקמפיין הבחירות שלו.
ב-12 בנובמבר 2024 מינה הנשיא הנבחר של ארצות הברית, דונלד טראמפ, את מאסק לנהל מחלקה ממשלתית חדשה בשם המחלקה ליעילות הממשל, יחד עם ויווק רמאסוואמי, אך בפברואר 2025 הודיע הבית הלבן כי לא ניתנה לו הסמכות לנהל אותה בפועל.
מאסק נחשב לאחד מהאנשים החזקים והמשפיעים בממשל טראמפ.
חיים אישיים > זוגיות וצאצאיו

בשנת 2000 נישא מאסק לכתבת הקנדית ג'סטין וילסון שהכיר בעת לימודיהם באוניברסיטת קווינס. בנם הראשון מת מוות בעריסה בגיל 10 שבועות. בשנת 2004 נולדו להם תאומים בהפריה חוץ-גופית. בשנת 2006 נולדו לבני הזוג שלישייה.
בשנת 2008 החל מאסק לצאת עם השחקנית האנגלייה טאלולה ריילי והם נישאו בשנת 2010. בינואר 2012 הודיע מאסק על פרידתם וכתב לריילי בטוויטר: "אלו היו ארבע שנים מדהימות. אוהב אותך לנצח. את תשמחי מאוד מישהו יום אחד". ביולי 2013 נישאו השניים שוב. הם התגרשו בפעם השנייה בשנת 2016.
לאחר גירושיו מריילי, בשנת 2017, יצא מאסק עם השחקנית האמריקאית אמבר הרד במשך מספר חודשים. הם נפרדו באותה השנה.
בשנת 2018 החל מאסק לצאת עם הזמרת הקנדית גריימס. ב-4 במאי 2020 נולד בנם, X Æ A-12 (מבוטָא "אֵקְסְ אֵשְ אֵיְ טְוֵולְבְ"). כשנשאלו על משמעות השם הם אמרו: "ה-X מייצג משתנה לא ידוע, Æ הוא איות של AI (אהבה/בינה מלאכותית) והסיומת של השם, A-12, מתייחסת למטוס שנבנה עבור ה־CIA בשנות השישים. A-12, כלומר Sr-71, המטוס החביב עלינו. בלי נשק, בלי אמצעי הגנה, רק מהירות. נהדר בקרב אך לא אלים".[דרוש מקור] מרשם האוכלוסין של קליפורניה דחה את השם עקב חוק במדינה הקובע שרק אותיות אנגליות קבילות למתן שמות, ולא מספרים או סימנים. לבסוף בני הזוג בחרו בשם "X AE A-XII", כשהספרה הרומית XII מחליפה את המספר 12.
בספטמבר 2021 נפרדו מאסק וגריימס לאחר שלוש שנים של זוגיות. חצי שנה לאחר הפרידה חשפו מאסק וגריימס כי בדצמבר 2021 נולדה להם בת שנייה בהליך פונדקאות. השם שניתן לה הוא Exa Dark Sideræl, והם ציינו כי בכוונתם לקרוא לה Y.
ביוני 2022, שינה בנו מאשתו הראשונה את שמו באופן רשמי כדי שישקף את זהותה המגדרית כאישה טרנסית. הבת (הבן לשעבר), ששינה את שמו מחאבייר אלכסנדר לוויויאן ג'נה, ביקשה להשתמש בשם אימה, וילסון, כשם משפחתה החדש, מאחר שלא רצתה להיות קשורה למאסק. ביחס לאביה, היא טענה "אתה לא איש משפחה, אתה בוגד סדרתי שלא מפסיק לשקר בנוגע לילדים שלך". בריאיון לג'ורדן פיטרסון אמר מאסק: "הבן שלי מת, הוא נהרג על ידי הנאורות". הוא הסביר כי בתקופת הקורונה הטעו אותו באיומים שילדו יתאבד, ושכנעו אותו לחתום על מסמכים שאישרו לתת לילדו מעכבי התבגרות שהם "סמים המבצעים עיקור" לדבריו. את הניכור של בתו והשינוי החד בהשקפותיה הפוליטיות תלה בהשתלטות של נאו-מרקסיסטים על בתי ספר ואוניברסיטאות עילית, שבגינם היא הפכה ל"קומוניסטית" ש"חושבת שכל האנשים העשירים הם מרושעים".
ביולי 2022 נודע כי שבועיים לפני לידת בתו המשותפת עם גריימס בפונדקאות, נולדו למאסק תאומים משיבון זיליס, מנהלת בכירה בהזנק הבינה המלאכותית שלו ניוראלינק.
בביוגרפיה שפורסמה בשנת 2023 התברר כי למאסק ילד משותף נוסף עם גריימס ששמו Techno Mechanicus, בקיצור טאו.
ביוני 2024 נולד צאצא משותף נוסף למאסק ולשיבון זיליס, צאצא מספר 14.
חיים אישיים > עיסוקים אחרים

ב־8 במאי 2021 השתתף מאסק כמנחה אורח בתוכנית המערכונים הסאטירית האמריקאית "סאטרדיי נייט לייב" ("SNL"), וחשף כי (על פי אבחון עצמי) הוא בעל תסמונת אספרגר בתפקוד גבוה, הנמצאת על הקשת האוטיסטית.
מאסק השתתף בסדרת האנימציה למבוגרים "ריק ומורטי" העוסקת במדע-בדיוני, כמדבב של דמות המבוססת עליו, ובתפקיד עצמו בסדרת האנימציה "משפחת סימפסון". כן הופיע בתפקיד קמאו בסדרה "המפץ הגדול" (פרק 9, עונה 9) וכן בסדרת הפריקוול שלה "שלדון הצעיר" (פרק 6, עונה 1).
לקריאה נוספת

אשלי ואנס, היזם הנועז המעצב את עתידנו, מייסדם של TESLA, SPACEX, PAYPAL; הוצאת מטר, מאנגלית: כנרת היגינס-דוידי, 2015. (הספר בקטלוג ULI)
וולטר אייזקסון, אילון מאסק, תרגמה מאנגלית: תום קלנר, הוצאת כנרת, זמורה, דביר ומטר, 2023
יסמין מועלם

| --- | --- |

 לידה:  15 באפריל 1995 (בת 29) ירושלים, ישראל ישראל
 מוקד פעילות:  ישראל 
 מקום לימודים:  רימון בית ספר למוסיקה 
 עיסוק:  זמרת-יוצרת, מוזיקאית, מפיקה מוזיקלית
 סוגה:  R&B • נשמה • היפ הופ • פופ
 חברת תקליטים:  תקליטי יהלום
 שיתופי פעולה בולטים:  שקל, טונה, טהר שפי
 בן זוג:  רון בן יאיר
 מספר צאצאים:  1
 
יסמין מועלם (נולדה ב-15 באפריל 1995) היא זמרת-יוצרת, מוזיקאית ומפיקה מוזיקלית ישראלית. זוכת פרס אקו"ם, זמרת השנה של כאן גימל (תאגיד השידור הישראלי) לשנת ה'תשפ"ד (2024).